### NN 154/2023 (21.12.2023.), Odluka o porezima Općine Zdenci

Općina Zdenci

2355

Na temelju članaka 20. i 42. Zakona o lokalnim porezima (»Narodne novine« broj 115/16., 101/17.. 114/22. i 114/23.) i članka 30. Statuta Općine Zdenci (»Službeni glasnik Općine Zdenci«, br. 4/21.), Općinsko vijeće Općine Zdenci na svojoj 16. sjednici održanoj 14. prosinca 2023. godine donosi

ODLUKU

O POREZIMA OPĆINE ZDENCI

I. OPĆE ODREDBE

Članak 1.

Ovom Odlukom propisuju se vrste poreza koji pripadaju Općini Zdenci.

II. VRSTE POREZA

Članak 2.

Općinski porezi su:

1. porez na potrošnju

2. porez na kuće za odmor

3. porez na korištenje javnih površina.

1. Porez na potrošnju

Članak 3.

Porez na potrošnju plaća se po stopi od 3 %.

Članak 4.

Poslove u vezi s utvrđivanjem i naplatom poreza na potrošnju obavlja Ministarstvo financija, Porezna upava, Područni ured Virovitica, Ispostava Orahovica.

2. Porez na kuće za odmor

Članak 5.

Porez na kuće za odmor plaća se godišnje, u iznosu od 1,50 €/m2 korisne površine kuće za odmor na području Općine Zdenci.

Članak 6.

Poslove u vezi s utvrđivanjem i naplatom poreza na kuće za odmor obavlja Ministarstvo financija, Porezna upava, Područni ured Virovitica, Ispostava Orahovica.

3. Porez na korištenje javnih površina

Članak 7.

Pod javnim površinama smatraju se ulice, trgovi, ceste, puteva, parkirališta, nogostupi, prijelazi, zelene površine, šetališta, igrališta i druge javne površine koje su u vlasništvu Općine Zdenci, odnosno kojima upravlja Općina Zdenci.

Članak 8.

Porez na korištenje javnih površina plaća se:

– za postavljanje pokretne naprave (kioska) na javnoj površini 20,00 €/m2 godišnje,

– ljetne terase – 1,50 €/m2 mjesečno,

– za korištenje javnih površina po izdanom odobrenju ispred poslovnih prostora (lokala) i drugim prostorima, 1,00 €/m2.

Članak 9.

Obvezu plaćanja poreza na korištenje javnih površina utvrđuje Jedinstveni upravni odjel Općine Zdenci.

Porez na korištenje javnih površina plaća se u roku od 15 dana od dana dostave rješenja o utvrđivanju toga poreza.

Stranka je u obvezi 15 dana prije korištenja javnih površina podnijeti zahtjev u Jedinstveni upravni odjel Općine Zdenci, uz napomenu kada i gdje se planira koristiti javna površina.

Članak 10.

Poslove u vezi izdavanja rješenja i naplate poreza na korištenje javnih površina obavlja Ministarstvo financija, Porezna upava, Područni ured Virovitica, Ispostava Orahovica.

III. PROVEDBENE ODREDBE

Članak 11.

Općina Zdenci poslove utvrđivanja, evidentiranja, nadzora, naplate i ovrhe radi naplate općinskih poreza propisanih ovom Odlukom, u cijelosti prenosi na Ministarstvo financija, Poreznu upravu, Područni ured Virovitica, Ispostavu Orahovica.

Poreznoj upravi za obavljanje poslova iz stavka 1. ovog članka pripada naknada u visini od 5% od ukupno naplaćenih prihoda.

Članak 12.

Ovlašćuje se nadležna služba platnog prometa zadužena za naplatu javnih prihoda da naknadu Poreznoj upravi obračuna i uplati do zadnjeg dana u mjesecu za protekli mjesec.

IV. PRIJELAZNE I ZAVRŠNE ODREDBE

Članak 13.

Kaznene i prekršajne odredbe te odredbe o zastari, obnovi postupaka i žalbenom postupku propisane Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

Članak 14.

Stupanjem na snagu ove Odluke prestaje važiti Odluka o porezima Općine Zdenci od 28. studenoga 2022. godine, klasa: 410-01/22-01/02, urbroj: 2189-15-22-01-04 (»Službeni glasnik« Općine Zdenci, broj 11A/2022.).

Ova Odluka stupa na snagu osmoga dana od dana objave u »Narodnim novinama« i »Službenom glasniku«, a primjenjuje se od 1. siječnja 2024. godine.

Klasa: 410-01/23-01/01

Urbroj: 2189-15-23-01-01

Zdenci, 14. prosinca 2023.

OPĆINSKO VIJEĆE OPĆINE ZDENCI

Predsjednik Vijeća
 Jurica Kris, struč. spec. oec., v. r.